CELEX: 62020CN0438
Language: el
Date: 2020-09-18 00:00:00
Title: Υπόθεση C-438/20: Αίτηση προδικαστικής αποφάσεως την οποία υπέβαλε το Landgericht Düsseldorf (Γερμανία) στις 18 Σεπτεμβρίου 2020 — BT κατά Eurowings GmbH

14.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 433/21
            
         
      Αίτηση προδικαστικής αποφάσεως την οποία υπέβαλε το Landgericht Düsseldorf (Γερμανία) στις 18 Σεπτεμβρίου 2020 — BT κατά Eurowings GmbH
      (Υπόθεση C-438/20)
      (2020/C 433/25)
      Γλώσσα διαδικασίας: η γερμανική
      
         Αιτούν δικαστήριο
      
      Landgericht Düsseldorf
      
         Διάδικοι στην υπόθεση της κύριας δίκης
      
      
         Εκκαλούσα: BT
      
         Εφεσίβλητη: Eurowings GmbH
      
         Προδικαστικά ερωτήματα
      
      
                  1)
               
               
                  Υφίσταται «άρνηση επιβίβασης» υπό την έννοια των άρθρων 4 και 2, στοιχείο ιʹ, του κανονισμού (ΕΚ) 261/2004 (1) ακόμη και όταν η άρνηση να μεταφερθούν οι επιβάτες με την οικεία πτήση δεν λαμβάνει χώρα πριν από την επιβίβαση στο αεροσκάφος (στην πύλη αναχώρησης) αλλά εκδηλώνεται ήδη νωρίτερα κατά την αναμονή τους στη θυρίδα ελέγχου εισιτηρίων και αποσκευών και, ως εκ τούτου, οι επιβάτες αυτοί δεν έχουν καν προσέλθει ακόμη στον χώρο επιβίβασης (πύλη αναχώρησης);
               
            
                  2)
               
               
                  Εφόσον η απάντηση στο πρώτο ερώτημα είναι καταφατική: Υφίσταται «άρνηση επιβίβασης» υπό την έννοια των άρθρων 4 και 2, στοιχείο ιʹ, του κανονισμού 261/2004 ακόμη και όταν η άρνηση να μεταφερθεί ο επιβάτης στην πτήση εκδηλώνεται στη θυρίδα ελέγχου εισιτηρίων και αποσκευών μόλις λίγα λεπτά πριν από την προγραμματισμένη αναχώρηση, ήτοι σε χρόνο κατά τον οποίον εμφανώς έχει ολοκληρωθεί πλέον η επιβίβαση των επιβατών στον αεροσκάφος, η δε περαιτέρω επιβίβαση επιβατών είναι πια εκ των πραγμάτων αδύνατη;
               
            
                  3)
               
               
                  Εφόσον η απάντηση στο δεύτερο ερώτημα είναι αρνητική: Συνιστά η μεταφορά του επιβάτη με άλλη πτήση «άρνηση επιβίβασης» υπό την έννοια των άρθρων 4 και 2, στοιχείο ιʹ, του κανονισμού 261/2004 όταν ο επιβάτης προσέρχεται στη θυρίδα ελέγχου εισιτηρίων και αποσκευών μόλις λίγα λεπτά πριν από την προγραμματισμένη αναχώρηση της πτήσης, ήτοι σε χρόνο κατά τον οποίον εμφανώς έχει ολοκληρωθεί πλέον η επιβίβαση των επιβατών στον αεροσκάφος, η δε περαιτέρω επιβίβαση επιβατών είναι πια εκ των πραγμάτων αδύνατη και δεν του επιτρέπεται η επιβίβαση επειδή αυτή έχει πλέον ολοκληρωθεί;
               
            
                  4)
               
               
                  Εφόσον η απάντηση στο πρώτο, το δεύτερο και το τρίτο ερώτημα είναι αρνητική: Έχει το άρθρο 2, στοιχείο ιʹ, του κανονισμού 261/2004 την έννοια ότι υφίσταται «άρνηση επιβίβασης» όταν οι επιβάτες εισέρχονται μεν στη σειρά αναμονής για τη θυρίδα ελέγχου εισιτηρίων και αποσκευών εγκαίρως (εν προκειμένω: περίπου δύο ώρες) πριν την αναχώρηση της πτήσης, πλην όμως, λόγω οργανωτικών ελλείψεων από πλευράς της αεροπορικής εταιρίας (όπως επί παραδείγματι ελλιπής αριθμός ανοικτών θυρίδων ελέγχου εισιτηρίων και αποσκευών, έλλειψη προσωπικού, παράλειψη ενημέρωσης των επιβατών με μεγαφωνικές ανακοινώσεις) ή/και λόγω δυσλειτουργιών που άπτονται των εγκαταστάσεων του αεροδρομίου (εν προκειμένω: βλάβη στον ιμάντα μεταφοράς αποσκευών), η σειρά τους για να περάσουν από τον έλεγχο εισιτηρίων έρχεται (εν προκειμένω: πέντε λεπτά πριν από την προγραμματισμένη αναχώρηση της πτήσης) όταν η επιβίβαση έχει μόλις ολοκληρωθεί και για τον λόγο αυτόν οι επιβάτες δεν μεταφέρονται πλέον στο αεροσκάφος;
               
            
         (1)  Κανονισμός του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91 (ΕΕ 2004, L 46, σ. 1).